
DECISIÓ 29/04

Assumpte: anunci Budweiser
1. El juny de 2004, dues persones formulen una reclamació en relació amb l’anunci esmentat. Les persones reclamants consideren que la falca publicitària és discriminatòria envers les dones.

2. Es localitza una emissió de l’anunci objecte de reclamació el 12 de maig de 2004 a les 00.57 hores a TV3.

3. L’anunci presenta imatges d’un concert: dues noies ballant enfilades a les espatlles de dos nois. Hi ha una sèrie de moviments bruscs que fan que les dues noies piquin amb el cap. La imatge del cop s’acompanya del so de l’impacte. En la seqüència següent es mostren els nois intentant agafar del terra una ampolla del producte que s’anuncia, gest que ha estat la causa dels moviments bruscs i del cop de cap entre les noies. 

Tot seguit es mostra, en primer pla, una imatge de l’ampolla amb el logotip de la marca anunciant.

A l’escena final de l’anunci, es mostren els quatre joves sortint del concert. Les noies, encara a les espatlles dels nois, esquiven un rètol posat a l’alçada del cap, però es distreuen i xoquen amb un segon rètol. S’hi queden estabornides; mentrestant, els nois continuen caminant tranquil·lament, tot ignorant el que ha passat. 

4. El Ple del Consell de l’Audiovisual de Catalunya, a proposta de la Comissió de Continguts, en la reunió que ha tingut lloc el 7 de juliol de 2004, amb la deliberació prèvia i per unanimitat, i d’acord amb el que estableix la lletra f de l’article 10 de la Llei 2/2000, de 4 de maig, emet la decisió següent: 

El Consell desestima les reclamacions perquè entén que l’anunci no conté elements de discriminació ni d’incitació a la violència envers les dones, sinó que empra l’exageració en la representació d’una situació com a recurs publicitari. 

5. El Consell acorda comunicar aquesta decisió a les persones interessades i a Televisió de Catalunya.

Barcelona, 7 de juliol de 2004

El president

Francesc Codina i Castillo

